บาทแข็งกดราคา"ทองคำ"ในประเทศ ปรับขึ้นน้อยกว่าตลาดโลก
ราคาทองคำในตลาดโลกปรับตัวขึ้นจาก 2 ปัจจัยหนุน คือ การคาดการณ์ธนาคารกลางสหรัฐ ฯ (เฟด) จะปรับ &ldquo;ลด&rdquo; อัตราดอกเบี้ยในการประชุมเดือนก.ค. กดดันดัชนีดอลลาร์ให้ร่วงลงแตะระดับต่ำสุดในรอบ 3 เดือน และความขัดแย้งระหว่างอิหร่านและสหรัฐฯทวีความรุนแรงมากขึ้น
25 มิ.ย. 2562

ราคาทองคำในตลาดโลกปรับตัวขึ้นจาก 2 ปัจจัยหนุน คือ การคาดการณ์ธนาคารกลางสหรัฐ ฯ (เฟด) จะปรับ “ลด” อัตราดอกเบี้ยในการประชุมเดือนก.ค. กดดันดัชนีดอลลาร์ให้ร่วงลงแตะระดับต่ำสุดในรอบ 3 เดือน และความขัดแย้งระหว่างอิหร่านและสหรัฐฯทวีความรุนแรงมากขึ้น
บริษัท วายแอลจี บูลเลี่ยน แอนด์ ฟิวเจอร์ส ระบุว่า จากสถานการณ์ข้างต้นกระตุ้นให้เกิดแรงซื้อทองคำ ส่งผลให้ราคาทะยานขึ้นต่อเนื่อง จากข้อมูลของ CFTC ที่รายงานว่าในสัปดาห์ที่สิ้นสุดวันที่ 18 มิ.ย. 2562 กองทุนเฮดจ์ฟันและผู้จัดการกองทุนได้เพิ่มสถานะซื้อสัญญาฟิวเจอร์สทองคำ COMEX สู่ระดับ 191,766 สัญญา
ขณะที่สถานะขายอยู่ที่ระดับ 41,250 สัญญา ทำให้สถานะสุทธิในตลาดเป็นสถานะซื้อสุทธิถึง 150,516 สัญญา ซึ่งเป็นปริมาณสถานะซื้อสุทธิที่มากที่สุดในรอบกว่า 1 ปี 3 เดือน หรือนับตั้งแต่สัปดาห์ที่สิ้นสุดวันที่ 6 มี.ค. 2561 บ่งชี้ถึงแรงเก็งกำไรในทิศทางบวกที่เพิ่มขึ้นอย่างมากในหมู่เฮดจ์ฟันและผู้จัดการกองทุน
สำหรับกลยุทธ์การลงทุน วายแอลจีฯ แนะนำให้นักลงทุนติดตามการประชุมคณะกรรมการนโยบายการเงิน (กนง.)ธนาคารแห่งประเทศไทย (ธปท.) วันที่ 26 มิ.ย. แม้ตลาดคาดการณ์ในวงกว้างว่ากนง.จะ“คงอัตราดอกเบี้ย” ที่ระดับ 1.75 % แต่แนะนำให้จับตาว่าธปท.จะมีความเห็นต่อการแข็งค่าของค่าเงินบาทในช่วงที่ผ่านมาหรือไม่อย่างไร
ทั้งนี้ หากกนง.ส่งสัญญาณแทรกแซงค่าเงินบาท หรือ หากมีการปรับนโยบายการเงินให้ผ่อนคลายลงกว่าในระดับปัจจุบัน อาจส่งผลให้เงินบาทอ่อนค่าลงในระยะสั้น
นอกจากนี้วายแอลจี ฯ แนะนำให้ติดตามเพิ่มเติมสำหรับการเปิดเผยยอดสั่งซื้อสินค้าคงทนพื้นฐานและสต็อกสินค้าคงคลังภาคค้าส่งของสหรัฐฯ ในวันที่ 26 มิ.ย. ซึ่งอาจส่งผลต่อการคาดการณ์เกี่ยวกับอัตราดอกเบี้ยของสหรัฐ ฯ
สุดท้ายนี้ วายแอลจี ฯ แนะว่า การลงทุนในช่วงเวลานี้ต้องเน้นไปที่การเก็งกำไรระยะสั้น ในขณะที่หากต้องการเปิดสถานะซื้อทองคำให้รอจังหวะราคาอ่อนตัวลงเข้าใกล้โซนแนวรับบริเวณ 1,422-1,411 ดอลลาร์ต่อออนซ์ (20,650-20,500 บาท/บาททอง) แต่สำหรับนักลงทุนที่มีการถือครองทองคำไว้ และหากสามารถรับความเสี่ยงได้ไม่มากอาจปิดสถานะซื้อบางส่วนเมื่อราคาปรับตัวขึ้น 
คาดการณ์ราคาทองคำแท่ง (96.50 %) วันที่ 26 มิ.ย. (หน่วย : ดอลลาร์/ออนซ์ ) .
แนวรับ 1,422 (20,650บาท) 1,411 (20,500บาท) 1,400 (20,300บาท).
แนวต้าน 1,447 (21,000บาท) 1,462 (21,250บาท) 1,475 (21,450บาท)